open-index/open-wikipedia-markdown huggingface dataset:
Power Hit Radio

**Power Hit Radio** (varem **Tele2 Power Hit Radio;** praegu **Non Stop Music)** on Eesti raadiojaam, mis mängib enamasti tantsumuusikat ning mis asutati 2000. aastal. Raadiojaam kuulub AS-ile Mediainvest Holding, mis omakorda kuulub Põhjamaade meediakontsernile Modern Times Group. Raadiojaama formaat on *CHR*/*Dance* (*Contemporary Hit Radio / Dance*) ning põhiline sihtrühm vanuses 15–30 aastat. Power Hit Radio on kommertslik raadiojaam.

## Ajalugu
Power Hit Radio asutati 2000. aasta mais. Ringhäälinguloa kohaselt oli raadiojaama nimi Rix FM, kuid nimi muudeti ära, sest sama nime kannab Rootsis samuti Modern Times Group'ile kuuluv Eesti Star FM-i sarnane raadiojaam). Raadiojaam alustas sagedusel 102,1&nbsp;MHz Tallinnas. Power Hit Radio oli esimene meediakanal Eestis, mis kuulus sajaprotsendiliselt Modern Times Group'ile.

Esimesena läks käima pilootprogramm, kus mängisid kohalikud DJ-d tantsumuusikat vinüülplaatidelt. Hiljem toimus programmis muudatus, raadiojaama nimesse lisandus sponsori Tele2 nimi. Seeläbi muutus muusikaprogramm kommertslikumaks, samuti lisandusid eetris kõnelevad DJ-d. Tele2 nimi püsis raadiojaama nimes ja logos 2009. aastani.

Pärnu sageduse (103,9&nbsp;MHz) avas raadiojaam 2004. aasta märtsis, Tartu sageduse (89,7&nbsp;MHz) 2007. aasta jaanuaris. Viasati satelliidilt saab raadiojaama kuulata samuti 2007. aasta jaanuarist ning Elioni IP-võrgus on see alates kevadest 2007.

Alates 2014. aasta novembrist on Powerit võimalik kuulata Rakveres ja selle lähiümbruses sagedusel 92,5&nbsp;MHz. Viljandi sageduse (105,4&nbsp;MHz) 2019. aasta novembris. Valga sageduse (102,0&nbsp;MHz) 2024. aasta aprillis.

## Sagedused

* Tallinn – 102,1&nbsp;MHz & DAB+
* Tartu – 89,7&nbsp;MHz
* Pärnu – 103,9&nbsp;MHz
* Rakvere – 92,5&nbsp;MHz & DAB+
* Viljandi – 105,4&nbsp;MHz
* Valga – 102,0&nbsp;MHz
* Kesk-Eesti – DAB+
Internetis saab jaama kuulata aadressil www.power.ee. Raadiojaama saab kuulata ka Viasati satelliittelevisiooni võrgus ja Elioni IPTV-võrgus.

## Kuulajaskond
Tele2 Power Hit Radio kuulajaskond TNS Emori eestimaalaste raadiokuulamise harjumusi kaardistava raadioauditooriumi päevikuuringu järgi:

## Tegijad
Power Hit Radio muusika- ja programmidirektor on Urmas Kolsar.

### Saatejuhid ja DJ-d
Power Hit Radio saatejuhid ja DJ-d 2017. aasta novembri seisuga:

* Andres Puusepp
* Andres Aljaste
* Brigitte Susanne Hunt

### Poweri "Partyzone'i" DJ-d
"Partyzone'i" saates esinenud DJ-d 2009. aasta jaanuari seisuga:

* Finito
* Kolzar 
* Paul van Dyk
* Meri
* Polymental
* Marcel Woods
* Artento Divini
* Inpetto
* Jesse Voorn
* Phynn
* Wippenberg
* Cosmic Gate
* Richard Durand
* Da Hool
* Tomcraft
* Ronald van Gelderen
* Max B Grant
* Miss Shiva
* Lang & Yep
* Moguai (Punx)
* Erlend Aav
* Kert Klaus
* Oliver Klitzing
* Christopher Lawrence
* Chris Liebing
* Marek Talivere

## Vaata ka
*Eesti raadiojaamade loend

## Viited

## Välislingid
*Power Hit Radio koduleht
*Power Hit Radio satelliit Astra A4 vahendusel
Basic Element

**Basic Element** (vene keeles Базовый элемент, lühendatult Bael) on Venemaa investeerimisettevõte, mille ainuomanik on Oleg Deripaska. Basic Element loodi 2001. aastal ettevõtte Siberi Alumiinium (Сибирский алюминий) baasil.

Basic Elementi kontrolli all on terve rida Venemaa ettevõtteid, millest tuntumad on Rusal ja GAZ.

## Viited

## Välislingid
*Ettevõtte veebileht
Xəlil Əbcəlilev

**Xəlil Ğali uğlı Əbcəlilev** (tatari keeles kirillitsas Хәлил Гали улы Әбҗелилев, vene keeles Халил Галеевич Абжалилов; 17. september (29. september) 1896, Mustafino, Orenburgi kubermang – 18. märts 1963 Kaasan) oli tatari näitleja. 

Ta sündis puusepa perekonnas. Mõnda aega õppis medreses. Kui perekond kolis Orenburgi, töötas ta poes jooksupoisina. Esimeses maailmasõjas oli ta rindel, kuid pöördus haavatuna tagasi. 

Ta hakkas 1916. aastal mängima väikesi osi Orenburgi draamatrupis Širkat. 1919. aastal asutas ta samas Idamaa Teatri. Kui valged 1919. aastal linna vallutasid, läks ta Kesk-Aasiasse. Ta näitles Taškendis, Buxoros ja Xivas usbeki teatris ja filmides. Buxoros lõi ta ise usbeki teatri ning lavastas seal. Buxoros mängis ta esimest korda filmis. Aastatel 1924–1928 mängis ta Taškendi filmistuudios.
 
1928. aasta sügisest mängis ta Kaasanis Kamali-nimelises Tatari Riiklikus Akadeemilises Teatris. Ta mängis seal sadu rolle, sealhulgas kuningas Leari.

1944. aastast oli ta NLKP liige, aastatel 1941–1953 Üleliidulise Teatriühingu Tatari osakonna esimees.

Ta on maetud Kaasani Novo-Tatarskaja slobodaa kalmistule.

## Tunnustus
*1939 Tatari ANSV teeneline kunstnik
*1940 Vene NFSV teeneline kunstnik
*1944 Tatari ANSV rahvakunstnik
*1950 Vene NFSV rahvakunstnik
*1957 NSV Liidu rahvakunstnik
*1958 Tatari ANSV riiklik preemia

## Välislingid
*Foto
*Foto: Hodži Nasreddini osas Isanbeti samanimelises näidendis
Jim Lovell

**James (Jim) Arthur Lovell** (25. märts 1928 Cleveland – 7. august 2025 Lake Forest) oli Ameerika Ühendriikide mereväelane ja astronaut. Ta sai kuulsaks eelkõige Apollo 13 komandörina. Ta on üks 24 inimesest, kes on lennanud Maalt Kuule ja esimene neist kolmest, kes on teinud seda kaks korda. 
Kokku osales ta neljal kosmoselennul ning viibis kosmoses 29 päeva, 19 tundi ja 3 minutit.

## Haridus
Jim Lovell sündis Clevelandis, kuid pidas oma kodulinnaks Milwaukeet, kus ta üles kasvas. Lovell õppis Wisconsini Ülikoolis, lõpetas Mereväeakadeemia 1952. aastal ning osales seejärel Korea sõjas. Ta lõpetas mereväe katselendurite kooli 1958. aastal, Lõuna-California Ülikooli 1961. aastal ning Harvardi Ülikooli juhtimisprogrammi 1971. aastal.

## Karjäär astronaudina
NASA valis Jim Lovelli 1962. aastal oma teise astronautide gruppi. Tema esimene kosmoselend toimus Gemini 7 pardal 1965. aasta detsembris. Teise lennu sooritas ta Gemini 12 komandörina 1966. aasta novembris.

Detsembris 1968 osales ta Apollo 8 juhtimismooduli piloodina Apollo programmi teisel mehitatud lennul. Jõuluaegsel kuuepäevasel lennul tehti kümme tiiru Kuu orbiidil. Seejärel oli ta Apollo 11 varumeeskonna liige ning oleks rotatsiooni järgi pidanud juhtima Apollo 14 lendu, kuid et äsja terveks tunnistatud Al Shepard vajas valmistumiseks rohkem aega, vahetasid Apollo 13 ja 14 meeskonnad omavahel kohad. Lovellist sai Apollo 13 komandör ning esimene inimene, kes on Kuule lennanud kaks korda. Ta on ka ainus inimene, kes on lennanud Kuule kaks korda, ilma seal maandumata. Tema lend Kuule jäi üksnes unistuseks, kuid purustava plahvatuse üle elanud kosmoselaev õnnestus Maale tagasi tuua. Ta oli juba varem otsustanud, et Apollo 13 jääb tema viimaseks lennuks.
 
## Isiklikku
Jim Lovell veetis Texases pensionipõlve ning esines alati meeleldi avalikult, rääkides oma kogemustest kosmoses ning populariseerides teadust. Ta oli alates 1952. aastast abielus Marilyn Gerlachiga. Neil on kaks tütart ja kaks poega.

Jim Lovelli ja Jeffrey Klugeri raamatu "Apollo 13" järgi tehti samanimeline film, kus Lovelli rollis on Tom Hanks. Ka Jim Lovell ise ilmub korraks ekraanile, mängides laeva Iwo Jima kaptenit.

## Tunnustus
*1967 – Hubbardi medal

Jim Lovell sai ka palju teisi medaleid ja aunimetusi. Tema järgi on muu hulgas nimetatud kraater Kuu tagumisel küljel, Chattanooga lennujaam ja tänav Milwaukees.

## Teosed
* Jim Lovell, Jeffrey Kluger. "Apollo 13" ("Lost Moon"). ISBN 0-671-53464-5

## Vaata ka
* Apollo 13

## Viited

## Välislingid
*Jim Lovelli elulugu NASA lehel
*Lovells of Lake Forest
*Apollo 13 - the Mission and the Movie
*Interview with Lovell
Abzanovo (Ziantšurinski rajoon)

**Abzanovo** (baškiiri Абҙан) on küla Venemaal Baškortostanis Ziantšurinski rajoonis. Geograafilised koordinaadid on 51°51' N, 56°46' E. 

2010. aasta rahvaloenduse andmetel oli Abazanovos 882 elanikku.

Sihtnumber on 453391.

Külas remonditakse põllumajandustehnikat.

Abzanovos on sündinud Rail Sarbajev.

Abzanovos on järgmised tänavad: Akbulat, Komsomolskaja, Magadejeva, Molodjožnaja, Murzabulatovõh, Naberežnaja, Oktjabrskaja, Pervomaiskaja, Planovaja, Rabotšaja, Selhoztehnika, Sovetskaja, Školnaja.
Abzanovo

**Abzanovo** on kahe küla nimi Venemaal Baškortostanis:
***[[Abzanovo (Arhangelskoje rajoon)|Abzanovo]]** Arhangelskoje rajoonis
***[[Abzanovo (Ziantšurinski rajoon)|Abzanovo]]** Ziantšurinski rajoonis
Abzanovo (Arhangelskoje rajoon)

**Abzanovo** on küla Venemaal Baškortostanis Arhangelskoje rajoonis Inzeri jõe ääres.

Sihtnumber on 453045. 

## Ajalugu
Küla kandis varem nime *Jakšembetovo*. Selle rajas Kumrõk-Tabõni valla vanem Jakšembet Urassov. 

Aastal 1760 tuli Orenburgi mäeülemaametile Ufa kaupmehelt I. Sanejevilt ning baškiiri vallavanemalt Jakšembet Urassovilt teade, et nad on avastanud naftaleiukoha Inzeri jõe paremkaldal kolme versta kaugusel Inzeri jõest, kus mäe seest voolab naftat.  Sellele ei pööratud tähelepanu. Aastal 1763 leidsid baškiiri vallavanemad Jakšembet Urassov ja Urmansõ Minlibajev Inzeri kallastel Ufa maakonnas Kurpetš-Kumrõk-Tabõni valla Nogai teel Jaksanovo küla lähedalt tõrva. Ka seda asfaldileiukohta ei võetud kasutusele. 
 
Küla on praeguse nime saanud Abzan Urkejevi järgi, kes 1770ndatel oli vallavanema abi. 19. aprillil 1778 laenas ta koos Urazgildõ Smailoviga Ufa kaupmehelt Žuljabinilt 25 rubla (siis elas Abzan Jakšembetovo külas). Hiljem sai Urkejev ise vallavanemaks ning küla hakkas kandma tema nime, mis on fikseeritud 1795. 

Viienda hingederevisjoni ajal (1795) oli külas 12 talu, kus elas 48 meest ja 56 naist. Aastal 1816 oli külas 121 elanikku ja 17 talu. Aastal 1859. kümnenda revisjoni ajal oli Abzanovos 227 inimеst ja 35 talu, 1896. aastal 176 meest ja 159 naist ning 60 talu. 

Abzan Urkejevi vanem poeg Abõzgildõ Abzanov (1777–1833) oli kantoniülema abi ja jurtivanem ning tal oli 14. teenistusaste. Tal oli kolme naisega pojad Murzagildõ, Kutlubulat, Kutlumbet , Kutlugildõ, Kinzebulat ja Mulla-gildõ. 

Valla elanikud tegelesid karjakasvatuse ja mesindusega ning osalt maaharimisega. Paljud vedasid Arhangelskoje tehasesse vasemaaki.

Aastal 1843 oli küla 32 majapidamise 190 elanikul 225 hobust, 30 lehma, 50 lammast ja 44 kitse. Maaharimine oli osale elanikest uus. Külas oli kokku 200 taru ja 30 metsmesilasetaru. 

## Välislingid
*Küla ajaloost
Rolling Stone

**Rolling Stone** on 1967. aastal USA-s San Franciscos Jann Wenneri (kes on siiani toimetaja ja kirjastaja) ja muusikakriitik Ralph J. Gleasoni asutatud muusika-, poliitika- ja popkultuuriteemaline ajakiri. 

## Edetabelid
Rolling Stone koostab tihti edetabeleid, näiteks:
* Rolling Stone'i kõigi aegade 500 parema laulu loend (Rolling Stone's 500 Greatest Songs of All Time)
* Rolling Stone'i kõigi aegade 500 parema albumi loend (Rolling Stone's 500 Greatest Albums of All Time)
*Rolling Stone'i 2000. aastate 100 parimat albumit (100 Best Albums of the 2000s)

## Välislingid
* Ajakirja Rolling Stone koduleht
* The Voice of America Artikkel Observeris, 30. aprill 2006
* Rolling Stone'i esikülgede galerii
* Rolling Stone'i kõigi aegade 500 parema laulu loend (''Rolling Stone'' 2003 500 Greatest Albums of All Time) Veebilehel RollingStone.com
* 2004. aasta 500 parema loo edetabel RollingStone.com-is (2004 500 Greatest Songs of All Time) Veebilehel RollingStone.com
* Rolling Stone'i läbi aegade 100 parima kitarristi loend (''Rolling Stone'', 2003, The 100 Greatest Guitarists Of All Time) Veebilehel RollingStone.com
*Rolling Stone Myspace'is
*Will You Still Need Me, Will You Still Read Me? Artikkel New York Timesis, 25. detsember 2005
* The Origins of Rolling Stone Artikkel The Daily Californianis 20. august 2007
* How Does It Feel Artikkel The Washington Postis, 4. mai 2006
Eesti alevike loend

Siin on loetletud Eesti alevikud.

Eestis loetakse alevikuks üldjuhul asustusüksusi, milles on vähemalt 300 elanikku. 2025. aasta seisuga oli Eestis 185 alevikku.

## Vaata ka
*Eesti linnade loend
*Eesti alevite loend
*Eesti külade loend

## Viited
Ounasvaara

**Ounasvaara** on mägi Soomes Lapimaa läänis Kemijoki ääres, veidi Rovaniemi keskasulast kagu pool. Mäe kõrgus on 204 meetrit.

Ounasvaaral tegutseb populaarne suusaspordi ja turismikeskus.
MKDK

**MKDK** (Muusika ja Kunsti Dünaamiline Koondis) on 1990. aastate keskel tekkinud peamiselt muusikuid koondav loominguline ühendus. Aastast 2003 on ühendus registreeritud samanimelise mittetulundusühinguna, mis tegeleb muusika- ja kunstiprojektide produtseerimise ning **"MKDK Records"** nime all audiovisuaalse materjali väljaandmisega.

Rühmituse muusikalise suunitluse märksõnadeks on *[[Jazz fusion|fusion]]*, džäss, proge, rokk, vaikus, müra ja alternatiivmuusika rõhuasetusega improvisatsioonile. MKDK-sse on koondunud sellised muusikud ja bändid nagu Phlox, BF (endine Beggar's Farm), Alo Paju, Luarvik Luarvik, TaKaTo (Megan Quartet, Mesi, Lippajad), Romb, Hundva, Paul Cole, Projekt Unison, Ringhold jt.

MKDK üks olulisemaid projekte oli tasuta festival "Pilvepillerkaar", mis esitles peamiselt eesti alternatiivmuusikat.

### '''MKDK Recordsi''' väljaandel ilmunud salvestised
#Beggar's Farm "Live", MC0001, MC, 1998
#Beggar's Farm "Propaganda", CD0002, CD-R, 1999
#Beggar's Farm "1999", CD0003, CD-R, 2000
#Projekt Unison "Trainpulse", CD0004, CD-R, 2000
#Megan Projekt "Katus", CD0005, CD-R, 2000
#Luarvik Luarvik "Tabamata Ime", CD0006, CD-R, 2002
#Romb "Tromboia", CD0007, CD-R, 2002
#Beggar's Farm "Levist Väljas", CD0008, CD-R, 2003
#Projekt Unison "Segaja/Jammer", CD0009, CD-R, 2002
#Megan Quartet "Are You Insured?", CD0010, CD-R, 2003
#Paul Oja "The Best Of", CD0011, CD-R, 2003
#MKDK Kogumik / Collection I, CD0012, CD-R, 2004
#Projekt Unison "Rohuringid / Circles of Grass", MKDKCD0013, CD-R, 2004
#Projekt Unison "Double Overhead Camshaft", MKDKCD0014, CD-R, 2004
#Phlox "Piima", MKDKCD0015, CD-R, 2004
#Paul Oja / The Greatest Hits, MKDKCD0016, CD-R, 2005
#"Improtest – 2005/2006 hooaeg", MKDKCD0017, CD-R, 2006
#"Taavi Kerikmäe, Mart Soo + 1", MKDKCD00018, CD, 2007
#Phlox "Rebimine + voltimine", MKDKCD00019, CD, 2007
#Projekt Unison "Õhk = Air", MKDKCD0020, CD, 2008
#Romb "Ruumiline", MKDKCD00021, CD, 2008
#Beggar's Farm "Kuumoon", CD, MKDKCD00022, 2008
#Eriti Kurva Muusika Ansambel "Dagerrotüübid", MKDKCD0023, CD/DVD, 2008
#"ImproTest – 2006/2007 hooaeg", MKDKCD0024, CD, 2008
#Megan Quartet "Väljasõit rohelisse", CD, MKDKCD00025, 2008
#BF "Klob", CD, MKDKCD00026, 2009
#Paul Cole "The Storm Hits", CD, MKDKCD00027, 2009
#Raul Keller "Me tuleme kaugelt / We Come from Afar", CD, MKDKCD00028, 2009
#Phlox, "Talu", CD, MKDKCD00029, 2010
#Raoul Kurvitz, "Forbidden To sing", CD, MKDKCD0030, 2012
#Phlox "VALI", CD, MKDKCD00031, 2013
#Projekt Unison "Märkmeid akustiliselt matkalt Balti Jaama", CD, MKDKCD0032, 2012
#Projekt Unison, "Mahuti / Tank", MKDKCD0033, CD, 2012
#Raul Keller, "Moondur / Shifter", MKDKVNL0034, 7" 1/2, 2015
#Ringhold, "Ringhold", MKDKDR0036, digital, 2016
#Post Horn, "Pacific", MKDKVNL0035, 12" LP, 2017
#Phlox "KERI", CD ja LP, MKDKCD00037, MKDKVNL0037, 2017
#Ringhold, "Hello Bob!", MKDKDR0038, MC, 2018
#Ringhold, "Recorded Live", MKDKDR0039, MC, 2019

## Välislingid
*
* Aivar Tõnso.Kuidas debiilsetest kuttidest said dünaamiline muusika ja kunstielu koondis. Eesti Ekspress: Areen, 10. aprill 2003.
Tanja Poutiainen

**Tanja Tuulia Poutiainen-Rinne** (sündinud 6. aprillil 1980 Rovaniemis) on Soome mäesuusataja.

Tanja Poutiainen on võitnud hõbemedali olümpiamängudel suurslaalomi ning hõbe- ja pronksmedali maailmameistrivõistlustel nii slaalomis kui ka suurslaalomis. Ta on võitnud viis slaalomi ja viis suurslaalomi maailma karikasarja etappi. 1997. aastal tuli ta noorte maailmameistriks slaalomis. Aastatel 2004, 2005 ja 2006 valiti ta Soome parimaks naissportlaseks.

Esimese soome naisena võitis ta hooajal 2004–2005 slaalomi ja suurslaalomi maailma karika. Ta võitis suurslaalomi maailma karika ka hooajal 2008–2009.

Ta lõpetas tippsportlase karjääri 2014. aasta märtsis.

## Saavutused

### [[Taliolümpiamängud|Olümpiamängudel]]
* 2006  Torinos
**  hõbemedal suurslaalomis

### [[Mäesuusatamise maailmameistrivõistlused|Maailmameistrivõistlustel]]
* 2005  Bormios
**  hõbemedal slaalomis
**  hõbemedal suurslaalomis
* 2009  Val-d'Isère'is
**  pronksmedal slaalomis
**  pronksmedal suurslaalomis

### [[Mäesuusatamise maailmakarikavõistlused|Maailma karikasarjas]]

#### Maailma karikas

* Slaalomi karikas
** **1. koht**: **2005**
** 3. koht: 2003
* Suurslaalomi karikas
** **1. koht**: **2005, 2009**
** 2. koht: 2007

#### Maailma karikasarja etapivõidud

Tanja Poutiainen osales 259 MK-etapil ja jõudis poodiumile 48 korral, millest 11 korda kõige kõrgemale astmele.

## Isiklikku
Tanja Poutiainen oli tippsportlasena 170 cm pikk ja kaalub 67 kg.

## Viited

## Välislingid
* Tanja Poutiaise koduleht
* Tanja Poutiainen FIS-i kodulehel
* Tanja Poutiainen Alpine Ski Database kodulehel
* Tanja Poutiainen ski2b.com-il
Art director

***Art director*** (ehk **AD**; hääldatakse eestipäraselt "aadee"; anglitsism) on ingliskeelne termin, millele vastav eestikeelne ametinimetus on "kunstiline juht". AD on loovtöötaja, kes loob teenuse ja/või toote sisu ja vastutab tulemi eest. Näiteks trükinduses, filminduses või televisioonis, internetis või video- ja arvutimängude valdkonnas. Muid eestikeelseid vasteid: disainer (eksitavalt), kunstnik (eksitavalt), tihti (eksitavalt) loovjuht (võrdle kunstiline juht).

## AD reklaaminduses
Enamikus reklaamibüroodes töötab koos reklaamikirjaniku ja strateegi ja projektijuhiga, kelle ühiseks ülesandeks on ükskõik millises turunduskanalis avaldatava reklaamiidee, toote, lahenduse ja rakenduse jne loomine ja väljatöötamine. AD vastutab reklaami, toote ja/või rakenduse sisulise, visuaalse ja esteetilise lahenduse eest.

## Vaata ka
*Kunstiline juht
*Reklaamikirjanik
*Desktopper
*Loovjuht
Loovjuht

**Loovjuht** ehk **loovdirektor** (inglise *creative director* ehk *CD*) on reklaamialal, meediatööstuses, meelelahutustööstuses, riistvaratootmis-, tarkvaraarendus- või veebiarendusfirmas töötav loovisik, kelle tööks on kliendi kommunikatsiooni- ja/või turundusstrateegia analüüsi alusel luua loominguline suund ja/või teenus, mis vastab kliendi strateegia ja/või rakenduste vajadustele. Samuti on loovjuhi ülesandeks ergutada ja suunata loovgrupi (näiteks reklaaminduses *[[art director]]*’i ja *[[reklaamikirjanik|copywriter’i]]*) ideesid, samuti juhtida loomingulist protsessi ning lõppkokkuvõttes vastutab loovjuht lõpliku töö kvaliteedi eest.

## Silmapaistvaid loovjuhte
*David Ogilvy 
*Bill Bernbach
*Tim Gunn
*Neil French
*Steve Jobs

## Vaata ka
*Kunstiline juht
**[[Art director]]*
*Reklaamikirjanik
*Desktopper
Desktopper

**Desktopper** (inglise *desktop publisher*) on trükinduses ja/või reklaamialal ametimees, kelle tööks on pilditöötlus, küljendus, trükiste ja reklaamide jne trükiks ja/või elektroonilise meedia tarbeks ettevalmistamine. Tegemist on eesti trüki- ja reklaamialases žargoonis leiduva kõnekeelse ebakorrektse laenuga (ingliskeelseks korrektseks vasteks on *production artist*). Samuti kasutatakse selle ameti märkimiseks veel nimetusi disaineri assistent, AD assistent, tehniline disainer, küljendaja, trükiettevalmistaja jne.

Trükiettevalmistaja tavalisteks töövahenditeks on küljendustarkvara (nt QuarkXPress, Adobe InDesign, Apple Pages, Scribus, Microsoft Publisher), vektorgraafikatarkvara (nt Adobe Illustrator, Freehand, CorelDraw, pilditöötlustarkvara (nt Adobe Photoshop) ning tekstitöötlustarkvara (nt LibreOffice Writer). 

## Vaata ka
**[[Art director]]*
*Disainer
*Kujundusgraafik
*Reklaamikirjanik
*Loovjuht
*Trükiettevalmistus
DP

**DP** või **Dp** või **dp** võib tähendada järgmist:

*Demokraatlik Partei
*Saksa Partei (*Deutsche Partei*, mille lühend on DP) , ajalooline Lääne-Saksamaa erakond
*DisplayPort
*DP on ingliskeelne lühend fraasist *displaced person* (ümberpaigutatud isik, ümberasutatud isik)
**DP-laager

### Muusika
* Daft Punk
* Dead Poetic
* Deep Purple
Reklaamikirjanik

**Reklaamikirjanik** ehk **ideekirjutaja** (inglise keeles *copywriter*) märgib reklaaminduses isikut, kes vastutab reklaami, toote ning rakenduse verbaalse ja/või tekstilise sisu eest. Reklaamialal töötab reklaamikirjanik tavaliselt tandemina *[[art director]]iga*, kelle ühiseks ülesandeks on meediasse minevate reklaamide idee loomine.

## Vaata ka
**[[art director|Art director]]*
*Loovjuht
*Desktopper
Sulusrist

**Sulusrist** (prantsuse keeles *croix potencée*, *croix ansée*, inglise keeles *potent cross*) ehk **karkrist** (saksa keeles *Kruckenkreuz*) on heraldilise risti erim, mis kujutab endast kreeka risti, mille iga haru tipus on põikpuu. Sulusrist võib esineda ka ladina risti kujulisena, pikendatud ühe haruga.

Sulusrist esineb juba Bütsantsis, näiteks müntidel, ja see on Jeruusalemma risti keskne kujund. 

Sulusrist on tuntud kui Austria poolametlik, haakristile vastandatud embleem aastail 1934–1938. 

Eesti Vabadusrist on pikendatud sulusristi kujuline.

## Pildid

Impero romano d'oriente, eraclio con eraclio costantino, emissione aurea, 613-638, 02.JPG|Keiser Herakleiose (613-638) kuldmünt sulusristikujulise Kolgata ristiga
LDAM (f. 007) Rei de Jerusalem.jpg|Jeruusalemma kuningriigi vapp 16. sajandi vapiraamatus fo 7
Fatherland Front of Austria (no chevron).svg|Austria Isamaarinde lipp
Order Krzyża Wolności I kl. gen. J. Hallera.jpg|Kindral J. Halleri Vabadusrist, eksponaat Poola Sõjaväemuuseumis


## Viited

## Välislingid
*Austria Isamaarinde lipp
Bring Me the Horizon

**Bring Me the Horizon** (lühend **BMTH**) on 2004. aastal loodud inglise *[[metalcore]]*-ansambel. Ansambli laulja on Oliver Sykes (tuntud ka Oli Sykesi nime all).

## Stuudioalbumid
*"Count Your Blessings" (2006) 
*"Suicide Season" (2008)
*"There Is a Hell, Believe Me I've Seen It. There Is a Heaven, Let's Keep It a Secret" (2010)
* "Sempiternal" (2013)
* "That's The Spirit (2015)

## Liikmed
*Oliver Sykes – vokaal
*Lee  Malia – kitarr
*Matt Kean – basskitarr
*Matt Nicholls – trummid
*Jordan Fish − klahvpillid, programmeerimine, taustavokaal (2012–...)

### Endised liikmed
*Jona Weinhofen – kitarr, süntesaator, taustavokaal (2009-2013)
*Curtis Ward – kitarr

## Välislingid

*Koduleht
Sevilla metroo

**Sevilla metroo** (hispaania, *Metro de Sevilla*) on Hispaanias Andaluusia autonoomses piirkonnas Sevillas 2009. aastal avatud metroo.


## Liinid
Metrool on 1 liin kogupikkusega 18,2 km ja 22 metroopeatusega.

## Välislingid
*https://www.metro-sevilla.es/
Kunstiline juht

**Kunstiline juht** on mistahes loomingulises kollektiivis isik, kelle kanda on kollektiivi kunstiliste suundade kujundamine, loovliikmete ergutamine, suunamine ning juhtimine (teatris, tantsutrupis, orkestris, bändis, kunstiprojektis jne) ning kes vastutab kunstilise lõpptulemuse eest.

## Vaata ka
*loovjuht ehk creative director
**[[art director]]*
*reklaamikirjanik ehk *[[reklaamikirjanik|copywriter*]]
**[[desktop publisher]]*
Väinjärv

**Väinjärv** (ka *Veinjärv*) on järv Järvamaal Järva vallas Väinjärve küla lähedal. Ta jääb Pandivere kõrgustiku lõunaossa. 

Väinjärv on Järva maakonna suurim järv. 

Järve pindala on 35,9 (saartega 36,2 ha) ja sügavus maksimaalselt 11,5 m. 

Limnoloogiliselt tüübilt kuulub see kalgiveeliste segatoiteliste järvede hulka.

Väinjärve vesi on väga selge. 

Järv saab oma veed allikatest ja kraavidest, väljavool Väinjärve oja pidi Preedi jõkke. 

Kaladest esineb latikat, särge, ahvenat, haugi, viidikat jt.

Järve põhjakaldal on hästi väljaehitatud supelrand ja ujumiskoht.

Muistendite järgi tahtnud Kalevipoeg järvele silda ehitada. Olju mäelt veetud liivast tekkinud pikk mägi ja järve läbiv seljandik.

Järve Väinjärve küla poolsel kaldal kasvab kaks põlist tamme ning võimas kuuetüveline remmelgas (ümbermõõt 5,0 m). 

Väinjärvest paar kilomeetrit lõunas on väiksem Rõhu Umbjärv, kus kevadel ja sügisel peatuvad sagedasti suured hane- ja luigeparved. 

## Sport
Väinjärvel on talviti olnud 3 km pikkune jäärada, millel on peetud Koeru valla jäärajasõidu meistrivõistlusi.

## Viited
Hammondi orel

**Hammondi orel** on Hammond Organ Company valmistatud elektromehaaniline orel, mille leiutas 1934. aastal Ameerika Ühendriikide insener Laurens Hammond. Hammondi orel põhineb Thaddeus Cahilli 1897. aastal loodud Telharmoniumil (tuntud ka nimega Dynamophone).

Hammondi orel põhineb aditiivsel Fourier' helisünteesil: mitmeid siinushelisid miksitakse palju keerulisemaks lainekujuks (inglise *waveform*), mis tekitatakse elektromagnet-helipeade ees keerlevate mehaaniliste heliketaste (*revolving tone wheel*) poolt. Hammondi orelis on kasutusel 96 heliketast, millest viie ülesandeks pole heli tekitamine, vaid pöörleva mehaanika tasakaalustamine.

Kuigi Hammondi orelit nimetatakse tihti ka elektrooniliseks oreliks, on algsed Hammondi orelid pigem elektrilised või elektromehaanilised kui elektroonilised orelid, kuna helilained tekitatakse neis mehaaniliste vahendite, mitte elektrooniliste ostsillaatoritega.

Kuigi Hammondi vabrik valmistas orelile ka oma kõlareid, sai Hammondi orel populaarseks koos Leslie kõlarikomplekt, tänu millele saavutati omapäraseid analoogfaasinihke efekte (näiteks Doppleri efekt).

Laiema tuntuse saavutas Hammondi orel 1960. aastatel, kui seda hakkasid kasutama bluusi-, R&B, rokk- ja džässmuusikud.

Hammondi oreli ja Leslie kõlarikomplekti kasutamisel saavutatavat kõlapilti iseloomustab hästi Procol Harumi tuntud lugu "A Whiter Shade of Pale".

## Vaata ka
* Telharmonium (ehk Dynamophone)
* Hammond Organ Company

## Välislingid
* Jon Lord talks about his Hammond organ sound
* Hammond Organ History
* Building Hammond Organs at the Hammond Factory
Marianne Mikko

**Marianne Mikko** (neiuna **Marianne Sisask**; sündinud 26. septembril 1961 Võrus) on Eesti ajakirjanik, poliitik ja  feminist, XIII Riigikogu liige. Ta oli 2004–2009 Euroopa Parlamendi liige ja 2011–2015 XII Riigikogu liige.

## Hariduskäik
Ta lõpetas aastal 1979 Pärnu 1. Keskkooli ja aastal 1984 Tartu Riikliku Ülikooli ajakirjanduse erialal.

## Töökäik ja tegevus ühingutes
Mikko oli XII Riigikogu liige. Varem on ta olnud Euroopa Parlamendi liige 2004–2009; kuukirja Diplomaatia peatoimetaja 2003–2004; ajalehe Maaleht erikorrespondent 2002–2003; Raadio Kuku saatesarja "Välismääraja" saatejuht 2002–2004; Eesti Televisiooni diplomaatiline korrespondent Brüsselis 1996–2000 ja erikorrespondent samas 2000–2002; ajalehe Eesti Päevaleht erikorrespondent EL-i ja NATO juures 1994–1996; nädalalehe Eesti Ekspress toimetaja 1991–1992 ja 1993–1994; vabakutseline ajakirjanik Lõuna-Aafrika Vabariigis 1992–1993; Eesti Raadio toimetaja 1984–1991.

Ta on Euroopa Ajakirjandusföderatsiooni juhatuse asendusliige alates 2004, ajakirja Diplomaatia kolleegiumi liige alates 2004, Women in international Security – Estonia (WIISEST) liige alates 2003 ning Eesti Ajakirjanike Liidu liige alates 1985.

## Poliitiline tegevus

Marianne Mikko on alates 2002 Sotsiaaldemokraatliku Erakonna liige ja praegu selle juhatuse liige. Ta valiti 2004. aastal 5263 häälega Euroopa Parlamendi liikmeks ja töötas seal aastatel 2004–2009. Mikko on Euroopa Sotsiaaldemokraatliku Partei kongressi delegaat alates 2004. aastast.

Marianne Mikko kuulub Euroopa Sotsiaaldemokraatliku Partei naisorganisatsiooni PES Women juhatusse.

Ta kandideeris 2011. aasta Riigikogu valimistel Pärnumaal, sai 2093 häält ja osutus valituks. XII Riigikogu koosseisus töötas ta Euroopa Liidu asjade komisjonis ja Riigikaitsekomisjonis ning kuulus Eesti-Georgia, Eesti-India, Eesti-Moldova, Eesti-Prantsusmaa ja Eesti-Sloveenia parlamendirühmadesse. Riigikogus tegutsevatest ühendustest oli ta kaasatud inimkaubanduse ja vägivalla vastase saadikurühma, Pärnumaa saadikurühma, Rail Balticu toetusrühma, Riigikogu naisteühenduse ning säästva energia toetusrühma töösse.

Mikko kandideeris 2015. aasta Riigikogu valimistel valimisringkonnas nr 1 ja sai 859 häält, kuid valituks ei osutunud. Ta sai Riigikogu liikmeks Urve Palo asendusliikmena.
Tema volitused asendusliikmena lõppesid 14. septembril 2015 ja taastusid 16. septembril 2015.

## Isiklikku
Marianne Mikko on teist korda abielus. Tema esimene abikaasa (1984–2008) oli Madis Mikko. Tema teine abikaasa on (Göteborgis asuva) Chalmersi Tehnikaülikooli professor Peter Andrekson.

## Viited

## Välislingid

*Marianne Mikko Facebook
*Marianne Mikko Twitter
*Marianne Mikko Instagram
*Marianne Mikko koduleht ja blogi
*Lühitutvustus Euroopa Parlamendi lehel
Testosteroon

**Testosteroon** (ladina keeles *testosteronum*) on looduslikult nii isaste kui ka emaste loomade organismi meessuguhormoon, veres ringleb ka dihüdrotestosterooni eelhormoonina. 

Testosterooni toodetakse ka sünteetiliselt. 

Testosterooni kogused, füsioloogilised funktsioonid, retseptorid, ensüümid ja geenid, aga ka testosterooni ringlusega seotud patoloogilised seisundid võivad erineda nii liigiti, indiviiditi kui ka arenguastmeti. Testosterooni taset mõjutavad söök, jook, mitmed ravimid jpm. 

Testosteroonil on inimkehas mitmeid toimed, selle suurenenud sisaldust seostatakse hirmu ja ängistuse vähenemisega. 
Paljude liikide isasloomadel varieerub selle tase vanusest johtuvalt, aga ka aastaajalistest eripäradest lähtuvalt, kuna testosteroonile omistatakse nende delikaatsetes käitumistoimingutes juhtiv roll, nii näiteks on madudel paaritumisperioodil rohkelt suurenenud neeru-sugusegmendid (neerudes paiknevad nefronite osad); 
suguküpsel harilikul rästikul võivad need moodustada kuni 1/2 neerudest, kui ka agressiivsete paaritumisrituaalide esinemissagedus, võitlevate isasmadude näol.  

Testosterooni toimed ja ringlus lümfoid(-immuun)süsteemis ei ole seni veel selged. Testosteroonile reageerivaid retseptoreid on tuvastatud tüümuses ja T-rakkudel, kuid nende talitlus pole selge. Arvatakse ka, et testosteroon kaitseb mehi mitmete autoimmuunhaiguste tekke eest. Kuid prenataalne kokkupuude testosterooniga võib sünnijärgselt lapseea aktiivsus- ja tähelepanuhäire sümptomeid anda. 
   
Testosteroon kuulub keemiliselt olemuselt steroidide hulka.

## Inimestel

Testosterooni esineb nii meeste kui ka naiste organismis (naistel tavaliselt umbes 10 korda vähem). Terve mehe organismis sünteesitakse 5 mg (1,8 × 10−4 untsi) testosterooni päevas.
 
Testosteroon on olulisim munandites Leydigi rakkude eritatav meessuguhormoon. Aga seda eritavad mõnevõrra ka munasarjad ja neerupealisekoor.

Testosterooni sünteesitakse kolesteroolist. Peaaju rakkudes toimub samuti testosterooni biosüntees kas *[[de novo]]* või ringleb testosteroon vere kaudu. 

Testosteroon metaboliseeritakse ka neurosteroidideks. 
Testosterooni bioloogilised ülesanded ajus pole selged. Testosteroon avaldab neuronitele bioaktiivseid toimeid. Ajus metaboliseeritakse testosteroon dihüdrotestosterooniks ja see seondub androgeeni retseptoritega, või muundatakse ensüümi aromataasi poolt östradiooliks. Nii aromataasi kui ka androgeeni retseptorid on tuvastatud ajupiirkondades, mida seostatakse mälu ja õppimisega, sh hipokampuses ja amügdalas. Testosteroon suurendab närvirakkude kasvufaktori sisaldust hipokampuses ja reguleerib üles närvirakkude kasvufaktori retseptoreid eesajus.

Aine eraldas esimesena Ernst Laqueur.

## Vaata ka
*Dihüdrotestosteroon
*Östrogeenid
*Steroidid

## Viited

## Kirjandus
* Estrella R. Montoya, David Terburg, Peter A. Bos jt, *[http://www.sciencedirect.com/science/article/pii/S0306453012004131 Testosterone administration modulates moral judgments depending on second-to-fourth digit ratio]*, Psychoneuroendocrinology, 38. väljaanne, nr 8, august 2013, lk 1362–1369
Klahvpillimängija

**Klahvpillimängija** on muusik, kes kasutab heliloomingu esitamiseks akustilisi, elektromehaanilisi ja/või elektroonilisi klahvpille.

## Tuntud klahvpillimängijaid
*Johann Sebastian Bach
*Scott Joplin
*Juris Kulakovs
*Thelonius Monk
*Herbie Hancock
*Jan Hammer
*Joe Zawinul
*Brian Eno
*Chick Corea
*George Duke
*Tõnu Naissoo
*Kalle Randalu
*Rein Rannap
*Margus Kappel

## Vaata ka
*Pianist
*Organist
*Süntesaatorimängija
.ug

**.ug** on Uganda Interneti tippdomeen. Domeen on kasutusel alates 1995. aastast.

## Välislingid
*Domeeni registreerimine
.qa

**.qa** on Katari Interneti tippdomeen. Domeen on kasutusel alates 1996. aastast.

2019. aasta seisuga oli tippdomeeni alla registreeritud üle 21 000 saidi.

Katar oli üks esimesi riike, mis hakkas pakkuma araabiakeelset domeeni (قطر.).

## Välislingid
*Domeeni registreerimine
Mudajõgi

**Mudajõgi** (ka *Mudaoja*) on Amme jõe parempoolne lisajõgi. Selle pikkus on 16 km, jõe valgla suurus 86 km2. 

Jõgi saab alguse Saadjärvest ja suubub Kärkna lähedal (enne melioratsioonitöid 1950. aastatel suubus see Laeva jõkke). 

Jõel asub mitu vesiveskit.
.eu

**.eu** on Euroopa Liidu Interneti tippdomeen. Domeen on kasutusel alates 7. detsembrist 2005. 

1. juunil 2016 võeti kasutusel variant **.ею** bulgaariakeelsete domeeninimede jaoks.

## Viited
* 23. september 2013 '''EURid''': .eu for residents, companies and organisations based in the European Economic Area (EEA) countries of Iceland, Liechtenstein and Norway
Verijärv

**Verijärv** (ka **Kasaritsa Verijärv**) asub Võru maakonnas Võru vallas Verijärve külas. 

Järve pindala on 24,9 ha (2007) ja suurim sügavus umbes 20 m. Limnoloogiliselt tüübilt on see kalgiveeline rohketoiteline järv.

Järvest voolab välja Koreli oja. 

Järve ja selle ümbruse kaitseks on loodud Verijärve maastikukaitseala.

Verijärv on üks ilusamaid orujärvi ümbruskonnas. See paikneb Võrust 3,5 km kagu pool väga järskude veerudega ürgorus, õigemini kahe oru (kagu-loode ja edela-kirdesuunalise) liitumiskohal ning on selletõttu lookja kujuga. Järve absoluutne kõrgus on pärast veetaseme viimast tõstmist 1960. aastail (½ m) umbes 90 m, ka pindala peaks olema vähemalt , sügavus on kuni 19,4 m (keskmine sügavus 6,3 m). Sügavaim koht on järve keskosast veidi loode pool. Kaldad on järve keskel erakordselt järsud. Järv on olnud veelgi suurem ja sügavam, kuid 1922. aasta kevadel purunes väljavoolule ehitatud pais suurvee tõttu ja veetase langes 1½ m. Järve kallastel kasvab parkmets, kaguotsa lähedale ulatuvad põllu- ja heinamaad. Kaldad on enamasti kõvad, valdavalt liivased või savikast kruusast, ka kaldavööde on kõva ja liivane. Sügavamal katab põhja muda, mille paksus ulatub kohati 1 meetrini.

Läbivool on nõrk. Vesi on tugevasti kihistunud, kollakasroheline ja üsna läbipaistev (3,9 m). Veepinna lähedal on vesi hapnikuga üleküllastunud, põhjalähedased veekihid on ilma hapnikuta.

Järskude kallaste tõttu on taimestikku vähe, kuid liike palju (22). J. Käis on leidnud järvest ka võrdlemisi harva esinevat värd-penikeelt. Fütoplankton on järves üsna rohke ja liigirikas. Zooplankton pole järves kuigi rohke. Leidub tiibsõudikut, kes vajab jahedat hapnikurikast vett. Põhjaloomastik on keskmise ohtrusega. Vähesel hulgal leidub järves jõevähke.

Verijärv on liigirikka kalastikuga. On andmeid särje, ahvena, latika, haugi, suure viidika, roosärje, kiisa, säina, lutsu, kogre, linaski, angerja, nuru, võldase, koha ja isegi lepamaimu esinemise kohta.

Verijärvega on seotud mitu muistendit. Eriti levinud on jutt kurja Kasaritsa mõisniku uputamisest kutsari poolt, kes tõlla magava härraga Verijärve juhtinud. Veel praegugi olevat see tõld selge ilmaga näha. Verijärve nimi aga tulevat sellest, et orjade peksmisel olevat nende veri järve voolanud.
Vasavere jõgi

**Vasavere jõgi** (ka **Voka jõgi**) voolab Ida-Virumaal Alutaguse madalikul. Selle pikkus on 13 km ja jõe valgla suurus 30 km2. 

Jõgi saab alguse Kurtna Suurjärvest ja on selle ülemjooks on suunatud kanali kaudu Sõtke jõkke selle vooluhulga suurendamiseks Oru linnaosa lähedal Oru turbarabas. See jätab Voka aleviku kohal merre suubuva jõe alamjooksu veevaeseks. Jõgi suunati ümber 1960. aastate lõpus seoses Sillamäe tehase veevajaduse suurenemisega.
.ke

**.ke** on Keenia Interneti tippdomeen. Domeen on kasutusel alates 1993. aastast.

Domeeni haldab KENIC (Kenya Network Information Centre). 2017. aastal oli domeenile registreeritud üle 58 000 saidi.
.ao

**.ao** on Angola Interneti tippdomeen. Domeen on kasutusel alates 1995. aastast.

Domeeni haldab Agostinho Neto Ülikool.
Akashi-Kaikyō sild

**Akashi-Kaikyō sild** (明石海峡大橋, *Akashi Kaikyō Ō-hashi*) on rippsild Jaapanis, mis läheb üle Seto, ühendades Honshūd Kōbe lähedal Awaji saarega. See oli aastatel 1998–2022 maailma pikim rippsild, mille kogupikkus on 3911 m. Pikim sildeava on 1991 m.

Silda hakati ehitama 1988. aastal ja see avati liikluseks 5. aprillil 1998. Enne silla valmimist käis saarte vahel parvlaev. Silla ehitust nõuti juba 1950. aastatel, kui 1955. aastal toimunud parvlaevaõnnetuses hukkus 168 koolilast. 

Silla ehitamine oli tehniliselt väga raske, sest väin on rohkem kui 100 m sügavune ning seal esineb sageli torme ja maavärinaid.

## Välislingid
Üldmõiste

**Üldmõiste** on mõiste, mille maht on mingi tunnuse või tunnuste kogumiga määratletud klass.

## Vaata ka
*universaalid
*üksikmõiste
*üldnimi
Tšaadi vapp

**Tšaadi vapp** on Tšaadi riigivapp. Vapp võeti kasutusele 1970. aastal.

Siniste ja kollaste lainetega vapikilpi hoiavad kits ja lõvi. Kits sümboliseerib riigi põhja- ja lõvi lõunaosa rahvast. Lained tähistavad Tšaadi järve ja tõusev päike uut algust.

Kilbi all on lint prantsuskeelse rahvusmotoga *Ühtsus, töö, progress*.

## Vaata ka
* Tšaadi lipp
Mellotron

**Mellotron** on alates 1960. aastate algusest Suurbritannias Birminghamis Mellotronicsi toodetud polüfooniline elektromehaaniline ja sämplipõhine (ingl *sample playback*) iseloomuliku helipildiga analoogklahvpill.

Mellotroni peetakse esimeseks sämplipõhiseks pilliks, kuigi selleks on Chamberlin, mille alusel mellotron on loodud. Arvamus on ilmselt tingitud asjaolust, et mellotron on lihtsalt laiemalt kasutusel ja levinud.

Mellotroni vahetatavad helipangad on salvestatud magnetlintidele, mis töötavad lineaarselt ja paralleelselt, mitte luupides, nagu tihti on arvatud. Iga lindi pikkus oli umbes 8 sekundit ja need sisaldasid flöötide, viiulite, vaskpuhkpillide, inimhäälte jne sämpleid ning näiteks ka samplitud lugude juppe.

Iga klahvi alla kuuluvad taasesitusmagnethelipead võimaldasid mängida eelsalvestatud (inglise *pre-recorded*) hääli, mis tähendab, et mellotroniga ei saanud salvestada, vaid ainult taasesitada lintidele salvestatut.

Mellotroniga saab erinevaid instrumente imiteerida vägagi usutavalt, kuna mehaanilised eripärad (lindi käima tõmbamise jõnksatus jms) sarnanevad naturaalpillide mängimisel tekkivate mehaaniliste vigadega, mis teevad mellotroni kõla pillipäraseks. 

Mellotroni tuntumad mudelid on MI, MII ja M400. MI ja MII on suuremõõtmelised, stuudios kasutatavad kahe klaviatuuriga instrumendid, millega saab imiteerida paljusid pille ja pillikooslusi (viiulit, viiuliorkestrit, flööti, kitarri, klaverit, orelit jm) ning sisaldavad ka rütmigrupi imitatsioone, mida saab juhtida vasaku klaviatuuri abil. M400 on väiksem, portatiivne instrument, mis imiteerib viiuliorkestrit, flööti ja isegi inimkoori. M400 kasutasid mitmed 1970. aastate rokkansamblid kontsertidel.  
   

Mellotroni tüüpiline helipilt on näiteks biitlite loos "Strawberry Fields Forever".

## Tuntud mellotroni kasutajaid
*Led Zeppelin
*The Beatles
*King Crimson
*David Bowie
*Yes
*Genesis
*Hawkwind
*Barclay James Harvest
*...

## Vaata ka
* Birotron
* Chamberlin
* Orchestron
* Optigan
**[[ondes Martenot]]*
*Teremin
*Computer Music Melodian
*Fairlight CMI
*Prophet VS
*Korg Wavestation

## Välislingid
Luup (muusika)

**Luup** (inglise keeles *loop*) on elektroakustilises muusikas eelsalvestatud või sämplitud muusikalõik, mida korratakse vajalik arv kordi. 

Vastavalt sõna "luupimine" tähistab näiteks sämpli, löögi, takti või vabalt valitud pikkusega muusikalõigu tsüklilist või katkematut esitamist. 

Luupe kasutatakse sämplerites (nt AKAI MPC2000), sämplipõhistes süntesaatorites (nt Korg Wavestation), muusikatarkvarades (nt Acid, Garageband, Buzz, Ableton).

Võttes rea luupe ja organiseerides neid sekventseris, saab luua pideva muusikalise jada (nt trummirea (*drum track*)).

Suurem osa moodsat tantsumuusikat on luubipõhine.

Tüüpilist trummiluubi kasutamist on kuulda näiteks Björki loos "Army of Me".
Fairlight CMI

**Fairlight CMI** on 1979. aastal esitletud ning Austraalias toodetud maailma esimene polüfooniline digitaalne sämplipõhine süntesaator (ingl *sampling synthesiser*) ja sämpler. Kuigi Fairlighti peetakse digitaalseks, on osa heliprotsessist aparaadil siiski analoogne.

## Vaata ka
*Synclavier
*PDP-8 (Digital Equipment Corporation PDP-8)
*Computer Music Melodian
*Mellotron
*Prophet VS
*Korg Wavestation
* Birotron
* Chamberlin
* Orchestron
* Optigan
Ondes Martenot

***Ondes Martenot*** [oo(n)d martön'oo] (prantsuse keeles **"Martenot' lained"**; tuntud ka kui ***ondium Martenot***, ***Martenot*** ja ***ondes musicales***) on 1928. aastal Maurice Martenot' leiutatud varajane elektrooniline pill. 

Muusikariist toob kuuldavale lainjalt voogavaid hääli, mida tekitab ostsilleerimise sageduse muutumine elektronlampides. Hiljem laiendati selle helitekitamise võimet tämbrimuutmisseadise ja lülitatavate valjuhääldite lisamisega.

Helipildi poolest sarnaneb *ondes Martenot* väga tereminiga, kuid erinevalt tereminist puudutatakse seda pilli mängimisel.

*Ondes Martenot*le on muusikat kirjutanud paljud heliloojad. Eriti on selle poolest tuntud Olivier Messiaen. Neist teostest esimene ilmus 1937. Enamik *ondes Martenot*le muusikat kirjutanutest on prantslased, kuid seda on teinud ka näiteks Frank Zappa.

Maurice Martenot' noorem õde Ginette Martenot oli tuntud *ondes Martenot* mängija.

Esimene film, kus *ondes Martenot*d kasutati, oli 1931. aastal NSV Liidus valminud film "Üksi", mille helilooja oli Dmitri Šostakovitš. Seda kasutati ka 1930 valminud Berthold Bartoschi filmis "Idee", kuid heli lisati sellele alles 1934. Selle filmi helilooja oli Arthur Honegger.

Hiljem on *ondes Martenot*d kasutatud paljudes tuntud filmides, mille hulka kuuluvad "Araabia Lawrence" (1962), "Tondipüüdjad" (1984), "Must pada" (1985) ja "Amélie" (2001).

Maurice Martenot suri 1980 ja 1988 lõpetati *ondes Martenot*de tootmine. Sellegipoolest õpetatakse seda muusikariista mitmes Prantsusmaa konservatooriumis tänapäevani.

1997 hakati analoogilise muusikariista tootmist uuesti kavandama. Martenot' nimi oli kaubamärk, mistõttu seda ei saanud kasutada. Uue pilli nimeks sai Ondéa, kuid selle tööpõhimõte ja mängimisviis olid analoogilised *ondes Martenot*le. Ondéa valmis ja seda kasutati esimest korda kontserdil 2001 ning alates 2005 on see seeriatootmises.

## Vaata ka
* Birotron
* Orchestron
* Optigan
* Chamberlin
* Mellotron
* Computer Music Melodian
* Fairlight CMI
Moogi süntesaator

**Moogi süntesaator** on Dr. Robert Moogi disainitud ja Moog Musicus valmistatud analoogsüntesaator.

## Viited

* Bob Moog: A Timeline | Moog Music Inc
Päär Pärenson

**Päär Pärenson** ehk **MC J.O.C.** (sündinud 3. märtsil 1979 Rakveres) on eesti näitleja, tantsija, koreograaf ja räppar.

Ta lõpetas gümnaasiumi Rakveres. Aastatel 1999–2003 õppis ta Viljandi Kultuurikolledžis, mille lõpetas tantsija ja koreograafina. Õpingute kõrvalt töötas ta Katrin Essensoni lavastuses "Vastavalt seadusele" (2001) ja Renate Valme "Salapärased kõlad nii norskavas öös" (2002) ning lavastuses "Mobile home" (2003) tantsijana. Ta tegi kaasa ka Thomas Lehmeni Berliinis esietendunud "Schreibstücki" Mart Kangro versioonis Eestis (2002).

Hiljem töötas Pärenson Helsingis Koko Teatteris soome koreograafi Mikko Orpanaga kaasaegse tantsu lavastuses "Valtiomies II" (2003–2004) ning tantsis Hollandis Groningeni Grand Theatre’s Club Guy & Roni lavastuses "Myrrh & Cinnamon" (2004–2005). Mõlemat lavastust on esitatud ka Eestis.

2005. aastal tantsis ta Oksana Titova ja Taavet Janseni tantsulavastuses "The Last Hairy", mida saatis menu ka Londonis ning mis võitis 2006. aastal Eesti Teatriliidu tantsuauhinna. Taavet Janseniga on ta koostööd teinud kestva projekti "Music Is Movement" ja lavastuse "Algorütm" (2007) raames. Oksana Titovaga on ta koostööd teinud Oksana Titova ja Juhan Ulfsaki lavastuses "Roots" (2006) tantsijana ja balletis "Hamlet" koreograafi assistendina. 

Lisaks tantsule on Päär Pärenson olnud laval ka draamanäitlejana ("Uus Elysium", "Minu Tartu", "Krabattabark"). Ta on elektroonilise tantsumuusika ansamblite Def Räädu ja Bashment Kingz Soundi solist.

## Lavastusi
*"Hädaorg" (koreograaf, tantsija)

## Viited

## Välislingid
*"Pärenson ühendab maailma valu tantsus ja muusikas" Postimees, 27. detsember 2007
*"Oh häda ja viletsust" Eesti Päevaleht, 5. jaanuar 2008
*"Kultuuriakadeemia lõpetanud tulid välja tantsulavastusega" Sakala, 9. jaanuar 2008
*"Päär Pärenson: kirjasõna on meie peres alati au sees hoitud" ERR, 8. juuli 2016 
*"Pärenson, Päär" Eesti Entsüklopeedia, 1. jaanuar 2019
Lotte Rudhart

**Lotte Rudhart** (sündinud 1979 Münchenis) on saksa tantsija.

## Viited

## Välislingid
* Lotte Rudhart
* Lotte Rudhart
Kinnunen

**"Kinnunen"** on 2007. aastal valminud Eesti telefilm, mille lavastas Andri Luup.

Linateos räägib soomlasest Juha Kinnunenist ja eesti pedagoogist Õie Kannikesest.

"Kinnuneni" rahastati koostöös Eesti Filmi Sihtasutuse ja Kultuurkapitaliga.

## Näitlejad
* Sesa Lehto – Juha Kinnunen
* Maria Peterson – Õie Kannike
* Hilje Murel – Külli
* Ivo Uukkivi – Tõnu
* Matti Ristinen – Ari-Pekka
* Jarkko Nyman – Jussi
* Jarkko Lahti – Pasi
* Katri Viljamaa – Irja
* Ott Aardam – taksojuht
* Markus Luik – taksojuht
* Aleksander Eelmaa – piirivalvur, Õie isa
* Aarne Üksküla – Endel, Õie onu
* Ester Pajusoo – Maie
* Kersti Tombak – Merle

## Välislingid
* Eesti Film Kinnunen (Eesti 2007). Eesti Rahvusringhääling
* Kristiina Davidjants. "Kinnunen": soome mees otsib Eestist abikaasat. Eesti Päevaleht, 17. detsember 2007
Chamberlin

**Chamberlin** on maailma esimene sämplipõhine (ingl *sample playback*) elektromehaaniline  analoogklahvpill. Chamberlinile sai saatuslikuks tema põhjal loodud mellotroni turuletulek. 

### Vaata ka
* Birotron
*Mellotron
* Orchestron
* Optigan
*Computer Music Melodian
*Fairlight CMI
*Prophet VS
*Korg Wavestation
Computer Music Melodian

**Computer Music Melodian** on 1976. aastal esitletud maailma esimene digitaalne sämplipõhine süntesaator (inglise *sampling synthesiser*) ja sämpler, mis põhines Digital Equipment Corporation PDP-8 arvutil. 

Selle monofoonilise süntesaatori töötas välja ettevõte Computer Music Inc, asus USAs New Jersey osariigis. 

Computer Music Melodiani on kasutatud näiteks Stevie Wonderi 1976. aasta albumil "Secret Life of Plants". 

## Vaata ka
*Waveframe
* PDP-8 (Digital Equipment Corporation PDP-8) 
* Fairlight CMI
* Mellotron
* Prophet VS
* Korg Wavestation
* Birotron
* Chamberlin
* Orchestron
* Optigan
Instrumentalist

**Instrumentalist** ehk **pillimängija** on muusik, kes kasutab improviseerimiseks ja heliloomingu esitamiseks mingit pilli. Multiinstrumentalist oskab mängida mitut pilli. Pillimängu saab õppida muusikakoolis. 

Pilli kasutamise järgi nimetatakse instrumentaliste:
*akordionimängija ehk akordionist
*bassimängija ehk bassist
*fagotimängija ehk fagotist
*flöödimängija ehk flötist
*harfimängija ehk harfist
*kandlemängija ehk kanneldaja
*kitarrimängija ehk kitarrist
*klahvpillimängija
*klarnetimängija ehk klarnetist
*klaverimängija ehk pianist
*klavessiinimängija ehk klavessinist
*kontrabassimängija ehk kontrabassist
*löökpillimängija
*multiinstrumentalist
*oboemängija
*orelimängija ehk organist
*parmupillimängija
*saksofonimängija ehk saksofonist
*süntesaatorimängija
*tromboonimängija ehk trombonist
*trummimängija ehk trummar
*tšellomängija ehk tšellist
*viiulimängija ehk viiuldaja
*vioolamängija

## Vaata ka
*Muusikute loend
Taavi Kerikmäe

Taavi Kerikmäe (sündinud 30. aprillil 1976) on eesti helilooja, muusik ja muusikaõpetaja. 

Ta on lõpetanud Eesti Muusikaakadeemia klaveri erialal ning Lyoni Kõrgema Riikliku Muusika ja Tantsu Konservatooriumi magistriõppes kaasaegse muusika interpretatsiooni erialal. 

Ta on töötanud koos Atelier du XXme siècle raames selliste heliloojatega nagu P. Boulez, G. Amy, T. Murail jt. Esinenud mitmel kaasaegse muusika festivalil ning improvisatsioonilistes kollektiivides koos Jacques DiDonatoga, Jerome Notingeri ja teistega. 

Taavi Kerikmäe on esinenud Eestis huvitavates džässikooslustes, tunneb huvi elektroakustika ja tehnoloogilise muusika vastu. Lisaks kontserditegevusele õpetab Kerikmäe EMAs kaasaegset muusikat ja improvisatsiooni. Muuhulgas korraldab koos Mart Sooga improvisatsioonilise muusika üritust "ImproTest".

## Tunnustus

* 2014 Eesti Kultuurkapitali helikunsti sihtkapitali aastapreemia (mitmekülgne ja uuenduslik interpreet)

## Viited

## Välislingid
*Artikkel Eesti Päevalehes
*Elulooline info
*Kristi Helme: Taavi Kerikmäele meeldib muusikamaailmas seigelda, Õpetajate Leht, 19. juuni 2009